Vantaalaismies hakattiin ja ryöstettiin ravintolassa – yritti kotiinsa, mutta voimat loppuivat kesken

Jari Pietiläinen

Itsenäisyyspäivän aamu ei valjennut vuonna 1966 syntyneelle vantaalaismiehelle kovinkaan kirkkaana. Länsimäessä asuva mies löydettiin aamukuudelta läheltä kotiaan maasta makaamassa.

Mies kertoi poliisille, että hän oli joutunut sanaharkkaan ravintolassa, jonka jälkeen kaksi miestä oli alkanut pahoinpidellä häntä lyömällä ja potkimalla. Miehet olivat varastaneet miehen puhelimen ja mukana olleet rahat.

Pahoinpidelty mies oli lähtenyt kävellen kotiinsa, mutta ei ollut omin voimin päässyt perille, vaan oli jäänyt maahan makaamaan. Hänet löysi lopulta naapuri, joka hälytti paikalle poliisin ja ambulanssin.